**ההפיכה הצבאית בסודאן** היא הפיכה צבאית שהחלה ב-25 באוקטובר 2021, כאשר צבא סודאן, בהובלת עבד אל-פתאח אל-בורהאן, עצר מספר בכירים בממשלה, כולל את ראש הממשלה עבדאללה חמדוכ, פיזר את מועצת הריבונות הסודאנית ולקח לעצמו את השליטה במרבית מנגנוני הממשלה.

ב-21 בנובמבר 2021, חתמו אל-בורהאן וחמדוכ, שהיה עד אז במעצר בית, על הסכם, לפיו חמדוכ יעמוד בראש ממשלה טכנוקרטית עד תום תקופת המעבר, שאמורה להסתיים בבחירות ביולי 2023. הפגנות של אזרחים שמתנגדים לשלטון הצבאי המשיכו לאחר חתימת ההסכם, שבו לא הוזכרו המפלגות שחלקו את השלטון עם חמדוכ לפני ההפיכה. חלק מהמפגינים טענו שההסכם יוביל לשליטה של הצבא בממשלה האזרחית. ההסכם כולל גם את שחרורם של העצירים הפוליטיים שנתפסו על ידי הצבא במהלך ההפיכה. מספר מדינות במערב, בכללן ארצות הברית, בירכו על ההסכם.

מוקדם יותר בשנת 2021 התרחש ניסיון אחר להפיכה צבאית, שנכשל.

רקע
---

### המהפכה הסודנית

 ערך מורחב – **המהפכה הסודאנית**  

הנשיא עומר אל-בשיר, ששלט במדינה מאז ההפיכה ב-1989, הופל מהשלטון על ידי הצבא בשנת 2019 לאחר שבועות של הפגנות המוניות. מועצת המעבר הצבאית השתלטה על המדינה. המפגינים קיבלו ייצוג על ידי הארגון הפוליטי כוחות החופש והשינוי (FFC), שהסכימו להסכם חלוקת כוחות עם הצבא, תוך הקמת מועצת הריבונות סודאנית. על פי הסכם בין כוחות החופש והשינוי לבין מועצת המעבר הצבאית (TMC), תהליך המעבר היה אמור להימשך כשלוש שנים ושלושה חודשים. בהסכם נקבע שמועצת הריבונות תורכב מחמישה אזרחים שייבחרו על ידי ה-FFC, חמישה אנשי צבא שייבחרו על ידי ה-TMC ואזרח נוסף שייבחר בהסכמה בין שני הארגונים. בנוסף נקבע שהמועצה תונהג על ידי איש צבא למשך 21 חודשים – אל-בורהאן – ולאחר מכן על ידי מנהיג אזרחי במשך 18 חודשים. העברת ההנהגה תוכננה להתקיים בנובמבר 2021, זמן קצר לפני ההפיכה, שבמהלכה פוזרה המועצה.

ב-20 באוגוסט 2019 מועצת המעבר מינתה את עבדאללה חמדוכ לראשות הממשלה, והוא הושבע לתפקידו יום לאחר מכן. חמדוכ היה המועמד המועדף על ה-FFC.

### ניסיון ההפיכה הצבאית בספטמבר

בספטמבר 2021 סיכלה הממשלה ניסיון להפיכה צבאית. לדברי שר ההסברה במדינה, המבצעים היו "שורדי המשטר לשעבר" שניסו להשתלט על כלי התקשורת, שידורי הממשלה ועל הפיקוד המרכזי הצבאי. בעקבות התקרית נעצרו 40 אנשי צבא. מאז, גבר המתח בין המנהיגים הצבאיים והאזרחים כאשר מנהיגי הצבא החלו לדרוש רפורמות בקואליצייה של ה-TMC וה-FCC, וקראו להחליף את הממשלה.

### ההפגנות באוקטובר

ב-16 באוקטובר יצאו המפגינים לרחובות בדרישה להפיכה צבאית. הם קראו לגנרל עבד אל-פתאח אל-בורהאן, יו"ר מועצת הריבונות, להשתלט על המדינה.

ב-21 באוקטובר קיימו מפגינים אשר תומכים בצבא, ישיבה מחוץ לארמון הנשיאות, בעוד שאלפים יצאו לרחובות לתמיכה בממשלת המעבר.

ב-24 באוקטובר חסמו מפגינים תומכי צבא, כבישים וגשרים מרכזיים בח'רטום. כוחות הביטחון השתמשו בגז מדמיע לפיזור ההמונים.

אירועים
-------

ב-24 באוקטובר 2021 עצר הצבא הסודני לפחות חמישה בכירים בממשלת סודאן. מאוחר יותר דווח על הפסקות אינטרנט נרחבות ברחבי סודאן. על פי עדות הסוכנות רויטרס, אנשי כוחות התמיכה המהירה (אנ') הוצבו ברחובות ח'רטום בזמן ההפיכה.

מאוחר יותר באותו יום הכריז עבד אל-פתאח אל-בורהאן על מצב חירום והודיע על פירוק הממשלה ומועצת הריבונות. בנאום בטלוויזיה הצהיר כי ממשלה טכנוקרטית חדשה תוביל את המדינה עד הבחירות הבאות, שיתקיימו ביולי 2023.

### מעצרים

על פי נתוני השידור שבבעלות סעודיה אל חדת, כוחות הצבא לקחו את ראש הממשלה עבדאללה חמדוכ למעצר בית לאחר שצרו על ביתו. אל-בורהאן טען, ב-26 באוקטובר, שחמדוכ לא נעצר, אלא מוחזק למשמורת למען ביטחונו האישי בביתו של בורהאן עצמו. יום למחרת שוחרר חמדוכ לביתו.

בנוסף לראש הממשלה, נעצרו שר התעשייה אברהים א-שייח', מושל חרטום, איימן חאליד ושר המידע, חמזה באלול. כמו כן, נעצרו חברי מועצת הריבונות השלטונית, מוחמד אל-פיקי סולימאן, ופייסל מוחמד סאלח (ער'), יועץ התקשורת של ראש הממשלה. דיווחים שיצאו לאחר מכן טענו כי הם הובאו ל"מיקום לא מזוהה". דיווחים של עדים ציינו כי הצבא נפרס ברחבי הבירה ומגביל את תנועת האזרחים. הטיסות הבינלאומיות הושעו לאחר סגירת נמל התעופה הבינלאומי ח'רטום.

### הפגנות ותגובות בעולם

#### בסודאן

לאחר ההפיכה פרסם משרדו של חמדוכ הודעה שבה נקרא הציבור להפגין באמצעים לא אלימים נגד ההפיכה, ו"לקחת חזרה את המהפכה מהגנבים". ארגונים אזרחיים בסודאן, ובכללם ה-FFC, איגוד בעלי המקצוע, אגודת הבנקאים ואיגוד הרופאים, גינו את ההפיכה וקראו גם כן לאזרחים לצאת להפגין. במהלך היום פרצו הפגנות נרחבות בח'רטום ובעיר השכנה, אומדורמאן. גם משרד האינפורמציה, שהיה עדיין בשליטה של אנשים הנאמנים לשלטון חמדוכ, פרסם הודעה שבה גונתה ההפיכה.

ההפגנות נמשכו גם בימים שלאחר ההפיכה, ובתקשורת דווח על לפחות עשרה הרוגים מירי אש חיה מצד כוחות הצבא. מפגינים הקימו בריקדות ברחובות והציתו צמיגים לאות מחאה. בנוסף דווח שכוחות הצבא עוברים מבית לבית כדי לעצור את מנהיגי ההפגנות.

ב-30 באוקטובר אירעו הפגנות המוניות של מתנגדי ההפיכה. לפי הערכת הגרדיאן, הפגנות התקיימו בכל רחבי המדינה תחת הכותרת "מצעד הדמוקרטיה", והשתתפו בהן מאות אלפי אזרחים. מועצת הרופאים של סודאן טענה בטוויטר שאנשי צבא סודאנים פתחו באש על מפגינים שהתקרבו לבניין הפרלמנט באומדורמאן ושלפחות שלושה מפגינים נהרגו ומאה נפצעו. בכיר בממשל ארצות הברית העריך שבין 20 ל-30 אזרחים נהרגו.

ב-17 בנובמבר התקיים גל נוסף של הפגנות בכל רחבי המדינה, שבו השתתפו מאות אלפי מפגינים. המשטרה טענה שרק מפגין אחד נהרג בהפגנות, אך מועצת הרופאים במדינה דיווחה על 15 הרוגים.

#### בעולם

ב-25 באוקטובר, ארצות הברית השהתה את תקציב הסיוע לסודאן, בסך 700 מיליון דולר. הבנק העולמי השהה את תקציב הסיוע לסודאן בסך 500 מיליון דולר, וקרן המטבע הבינלאומית השהתה את הזכות של סודאן למשוך 150 מיליון דולר מהקרן. נשיא ארצות הברית ג'ו ביידן פרסם ב-28 באוקטובר הודעה לעיתונות לפיה ארצות הברית, האיחוד האירופי, מועצת הביטחון של האו"ם וארגונים אחרים תומכים בזכותו של העם הסודאני להפגין וקוראים לחזרתה של הממשלה האזרחית.

נציבת האו"ם לזכויות אדם, מישל בצ'לט, אמרה ב-5 בנובמבר שמאז ההפיכה זכויות אדם במדינה נפגעות באופן שגרתי ושההפגנות נתקלו בשימוש מופרז בכוח, שהוביל למותם של 13 מפגינים לפחות. לדבריה, מלבד המעצרים הפוליטיים והירי על המפגינים, כוחות הצבא עצרו גם מפגינים רבים ועיתונאים, ופשטו על מערכות של כלי תקשורת, על מנת לפגוע בחופש הביטוי של האזרחים.

הסכם לסיום המשבר
----------------

ב-21 בנובמבר 2021 חתמו ראש הממשלה עבדאללה חמדוכ והגנרל עבד אל-פתאח אל-בורהאן על הסכם, לפיו חמדוכ יחזור לראשות הממשלה בתמיכת הצבא. מעמד החתימה על ההסכם שודר בטלוויזיה, וחמדוכ, שהיה עד אותו היום במעצר בית, נשא נאום לאומה, בו הוא הסביר שהוא חותם על ההסכם על מנת למנוע שפיכות דמים. ההסכם כולל 14 נקודות, בכללן הקמת ממשלה טכנוקרטית שבראשה יעמוד חמדוכ, שחרור כל העצורים הפוליטיים שנתפסו על ידי הצבא במהלך ההפיכה, הקמת פרלמנט ובית משפט חוקתי והשלמת יתר מוסדות המדינה.

לאחר החתימה על ההסכם פרצו הפגנות של אזרחים שמתנגדים להשפעה של הצבא על ענייניה האזרחיים של סודאן. בהסכם נקבע שתקופת המעבר תנוהל על פי הסכם פוליטי שיגדיר את היחסים בין כוחות הצבא, הממשלה וארגונים אחרים, אך לא נקבע מה יהיו פרטי ההסכם. חלק מהמפגינים ראו בהסכם כניעה של חמדוכ וצפו שבעקבותיו תהיה לצבא השפעה רבה יותר על הממשלה. בנוסף, ההסכם לא התייחס לקואליציית ה"כוחות לשינוי ולחופש" (FFC) ו"לאיגוד אנשי המקצוע הסודאנים", שהיו קודם לכן צד להסכם עם הצבא וכוחות בולטים במהפכה הסודאנית. ארגונים אלה דחו את ההסכם, והשרים המזוהים עם ה-FFC הגישו את התפטרותם. לאחר החתימה, היו שהמשיכו להפגין נגד חלקו של הצבא בשלטון.

לאחר ההסכם פרסמה השגרירות האמריקאית בח'רטום, יחד עם האיחוד האירופי, נורווגיה, שווייץ והממלכה המאוחדת הודעה שמברכת על ההסכם ועל שחרורו של חמדוכ. עם זאת, מזכיר המדינה של ארצות הברית אנתוני בלינקן הבהיר שארצות הברית רואה את ההסכם רק כ"צעד ראשון" להחזרת המעבר הסודאני לדמוקרטיה למסלולו.

קישורים חיצוניים
----------------

ויקישיתוף מדיה וקבצים בנושא **ההפיכה הצבאית בסודאן** בוויקישיתוף

הערות שוליים
------------

1. 1 2 3  Sudan’s army detains PM and other civilian leaders in coup, the Guardian, ‏25 באוקטובר 2021 (באנגלית)
2. 1 2 3 4  Ellen Ioanes, "Sudan’s civilian prime minister is back. Here’s why thousands are still protesting", Vox, November 21 2021
3. ↑  Khalid Abdelaziz, "Sudan military reinstates prime minister, but protests continue", Reuters, November 21 2021
4. ↑  Yassir Abdullah and Eyad Kourdi, "Sudan's military chief reinstates prime minister ousted after last month's coup", CNN, November 21 2021
5. ↑  "Sudan failed coup: Government blames pro-Bashir elements". *BBC News* (באנגלית בריטית). 2021-09-21. נבדק ב-2021-10-25.
6. ↑  Al-Jazeera, "Abdalla Hamdok: Who is Sudan’s new prime minister?", August 21 2019
7. ↑  Mostafa Salem, Nima Elbagir and Yasir Abdullah, "Sudanese government official says failed coup plotters were from Bashir regime", CNN, September 21 2021
8. 1 2  "Sudan: Protesters demand military coup as crisis deepens". *BBC News* (באנגלית בריטית). 2021-10-17. נבדק ב-2021-10-25.
9. ↑  Crowds take to Sudan’s streets after calls for rival protests, www.aljazeera.com (באנגלית)
10. ↑  Security forces fire tear gas to disperse protesters in Khartoum, www.aljazeera.com (באנגלית)
11. ↑  Sudan's civilian leaders arrested - reports, www.msn.com
12. ↑  "Sudan Army Vows New Government After Staging Latest African Coup". *Bloomberg.com* (באנגלית). 2021-10-25. נבדק ב-2021-10-25.
13. ↑  "Sudan coup: Military dissolves civilian government and arrests leaders". *BBC News* (באנגלית בריטית). 2021-10-25. נבדק ב-2021-10-25.
14. ↑  Sudan’s army detains PM and other civilian leaders in coup, the Guardian, ‏25 באוקטובר 2021 (באנגלית)
15. ↑  "Sudan's Burhan declares state of emergency, dissolves government". *Reuters* (באנגלית). 2021-10-25. נבדק ב-2021-10-25.
16. ↑  Live: Sudan military dissolves civilian govt as anti-coup protests turn deadly, France 24, ‏25 באוקטובר 2021 (באנגלית)
17. ↑  Sudan security forces arrest PM Hamdok, civilian leaders, www.aljazeera.com (באנגלית)
18. ↑  Ellen Francis, "Sudan’s prime minister returns home after detention in military takeover", The Washington Post, October 27 2021
19. ↑  Sudan military dissolves government, arrests PM in ‘coup’, South China Morning Post, ‏25 באוקטובר 2021 (באנגלית)
20. ↑  'Coup' in Sudan: What we know, France24, October 25 2021
21. ↑  ליעד אוסמו, הפיכה בסודן: הצבא עצר את השרים ואת רה"מ, שמסרב להיכנע, באתר ynet, 25 באוקטובר 2021
22. ↑  רויטרס, ‏סודן: מאות אלפים מפגינים נגד ההפיכה; שני בני אדם נורו למוות, באתר מעריב אונליין, 31 באוקטובר 2021
23. ↑  לא לשלטון צבאי": 7 הרוגים ו-140 פצועים בהפגנות נגד ההפיכה בסודן, באתר ynet, 26 באוקטובר 2021
24. ↑  Sudan coup: Protests continue after military takeover, BBC News, October 26 2021
25. ↑  Khalid Abdelaziz, "Sudan's ousted PM wants coup reversed before talks, sources say", Reuters, October 30 2021
26. ↑  Peter Beaumont and Zeinab Mohammed Salih, "Sudan democracy march: three protesters killed as security forces open fire", The Guardian, October 30 2021
27. ↑  Zeinab Mohammed Salih, "Sudan coup protesters return to barricades on seventh day of unrest", The Guardian, October 31 2021
28. ↑  Zeinab Mohammed Salih, "Sudan pro-democracy activists call for escalation after lethal crackdown", The Guardian, November 18 2021
29. ↑  Tamila Varshalomidze and Arwa Ibrahim, "US suspends aid to Sudan after military seizes power", Al-Jazeera, October 25 2021
30. ↑  Aidan Lewis and Khalid Abdelaziz, Nafisa Eltahir, "Sudan cut off from $650 million of international funding after coup", Reuters, December 6 2021
31. ↑  "World Bank Group Paused All Disbursements to Sudan on Monday", World Bank Website, October 27 2021
32. ↑  The White House, "Statement by President Joseph R. Biden, Jr. on the International Response to Events in Sudan", October 28 2021
33. ↑  United Nations Human Rights Office of the High Commissioner, "Statement by United Nations High Commissioner for Human Rights, Michelle Bachelet", November 5 2021
34. 1 2  אתר למנויים בלבד צבי בראל, בסודאן אולי פתרו את המשבר, אבל יש להניח שההפיכה הבאה כבר מעבר לפינה, באתר הארץ, 22 בנובמבר 2021
35. ↑  11 Sudan Ministers resign as ‘Hamdok agreement legitimises military coup regime’, Dabanga Radio
36. ↑  Sudanese protests turn deadly as thousands rally against coup, France 24, ‏2021-12-30 (באנגלית)
37. ↑  סודן: מאות אלפי מפגינים נגד ההפיכה הצבאית, באתר בחדרי חרדים
38. ↑  Simon Lewis and Daphne Psaledakis, "U.S. tells Sudan that deal to reinstate PM Hamdok is only 'first step'", Reuters, November 22 2021